《相和歌辞。长门怨》
唐代·齐浣

茕茕孤思逼，寂寂长门夕。妾妒亦非深，君恩那不惜。

携琴就玉阶，调悲声未谐。将心托明月，流影入君怀。

作者简介：齐浣，定州义丰人。少以词学称。弱冠以制科登第，释褐蒲州司法参军。景云二年，中书令姚崇用为监察御史。弹劾违犯，先于风教，当时以为称职。开元中，崇复用为给事中，迁中书舍人。论驳书诏，润色王言，皆以古义谟诰为准的。侍中宋璟、中书侍郎苏颋并重之。秘书监马怀素、右常侍元行冲受诏编次四库群书，乃奏浣为编修使，改秘书少监。寻丁忧免。